62021TJ0330_RES
Kohtuasi T‑330/21
EWC Academy GmbH
versus
Euroopa Komisjon
Üldkohtu (üheksas koda) 21. detsembri 2022. aasta otsus
Sotsiaalpoliitika – Äriühingu üldjuhtimise alaste algatuste edendamiseks antavad toetused – Konkursikutse VP/2020/008 – Juriidilise isiku staatuseta Euroopa töönõukogude välistamine – Määruse (EL) 2018/1046 artikli 197 lõike 2 punkt c
Euroopa Liidu eelarve – Liidu rahaline abi – Äriühingu üldjuhtimise alaste algatuste edendamiseks antavad toetused – Toetuste andmise menetlus ja toetuslepingud – Konkursikutse – Rahastamiskõlblikkuse kriteeriumid – Juriidilise isiku staatuseta üksused – Selliste üksuste finantssuutlikkust tõendavad asjaolud – Piiramine tõenditega, mis tõendavad raamatupidamise aastaaruannete või isiklike pangaarvete olemasolu – Lubamatus
(Euroopa Parlamendi ja nõukogu määrus 2018/1046, artikli 197 lõike 2 punkt c)
(vt punktid 37, 38, 39, 41 ja 44 ning resolutsioon)
Kokkuvõte
2. juunil 2020 avaldati konkursikutse, mis puudutas toetuste andmist äriühingu üldjuhtimisega seotud algatuste edendamiseks. (
1
) Euroopa Komisjoni otsuse raamistikku (
2
) kuuluvas konkursikutses oli täpsustatud, et taotlejad, põhitaotlejad ja kaastaotlejad, kellel on õigus sellel konkursil osaleda, peavad olema muu hulgas juriidilised isikud või töötajate esindajad, näiteks töönõukogud. Tööturu osapoolte organisatsioonidel, kellel kohaldatava riigisisese õiguse kohaselt puudub juriidilise isiku staatus, oli samuti õigus esitada avaldus. (
3
) Lõpuks oli selles kutses märgitud, et taotlejatel, põhitaotlejatel ja kaastaotlejatel peab olema tugev finantssuutlikkus, et jätkata oma tegevust meetme kehtivuse ajal ning osaleda vajaduse korral selle rahastamises.
Hageja, koolituse ja nõustamisega tegelev äriühing, kes on spetsialiseerunud töötajate esindamisega seotud küsimustele piiriüleses kontekstis, ning äriühingute Mayr‑Melnhof Packaging ja DS Smith plc Euroopa töönõukogud koondusid konsortsiumi, et vastata konkursikutsele. Hageja esitas 30. juulil 2020 toetuseavalduse ja määras kaastaotlejateks eelnimetatud Euroopa töönõukogud (edaspidi „kaastaotlejatest töönõukogud“). Sellele toetuseavaldusele oli lisatud kaastaotlejatest töönõukogude presidentide kinnitus, et neil on nõutav finants- ja tegevussuutlikkus.
Komisjon palus kõigepealt hagejal esitada tõendid kaastaotlejatest töönõukogude registreerimise kohta liikmesriikide ametiasutustes. Hageja vastas, et nende moodustamiseks ei ole vaja neid registreerida ning et neid esindavad nende presidendid. Seejärel palus komisjon hagejal esitada täiendavaid dokumente, eelkõige vormi „Juriidiline isik“. Vastuseks sellele nõudele teatas hageja, et kaastaotlejatest töönõukogud ei ole juriidilised isikud ning et seetõttu ei saa selle kohta ühtegi dokumenti esitada.
Seejärel kohustas komisjon hagejat finantsmääruse alusel esitama tõendid ühe asjasse puutuva Euroopa töönõukogu finantssuutlikkuse kohta kahest, nõudes tema bilanssi ning kasumiaruannet. Hageja märkis, et ta ei saa seda nõuet rahuldada.
Komisjon otsustas 14. aprilli 2021. aasta otsusega jätta rahuldamata hageja toetuseavalduse, mille hageja oli konsortsiumi koordineerijana esitanud konkursikutse raames (edaspidi „vaidlustatud otsus“). Komisjon leidis eelkõige, et kaastaotlejatest töönõukogud ei vasta finantsmääruse artikli 197 lõike 2 punkti c ja konkursikutse punkti 8.1 tingimustele. Olles tuvastanud, et need töönõukogud ei olnud rahastamiskõlblikud, leidis komisjon, et hageja ei vastanud konkursikutse punkti 6.1 alapunktis b sätestatud rahastamiskõlblikkuse miinimumkriteeriumile, mistõttu tuli avaldus tervikuna rahuldamata jätta.
Hageja palus ELTL artikli 263 alusel esitatud hagis vaidlustatud otsus tühistada. Oma hagi toetuseks esitab ta sisuliselt kolm väidet, millest esimese kohaselt on rikutud finantsmääruse artikli 197 lõike 2 punkti c koostoimes konkursikutse punktiga 8.1, teise kohaselt on rikutud finantsmääruse artikli 197 lõiget 3 ning kolmanda kohaselt on rikutud õiguspärase ootuse kaitse põhimõtet.
Üldkohus rahuldas oma otsuses hageja hagi, leides, et vaidlustatud otsus on vastu võetud finantsmäärust rikkudes.
Selles kohtuasjas oli Üldkohtul esimest korda võimalus tõlgendada finantsmääruse (
4
) artikli 197 lõike 2 punkti c, mis käsitleb juriidilise isiku staatuseta üksuste osalemist Euroopa Liidu toetuste andmise menetlustes.
Üldkohtu hinnang
Üldkohus märkis, et finantsmääruse artikli 197 lõike 2 punkti c eesmärk on võimaldada juriidilise isiku staatuseta üksustel osaleda liidu toetuste andmise menetlustes samadel alustel juriidiliste isikutega. Sellega seoses rõhutas ta, et finantsmääruse artikli 196 lõike 1 punktis c nimetatud teavet ja tõendavaid dokumente, mida on vaja toetuseavalduse raames finantssuutlikkuse tõendamiseks ja mis hõlmavad eelkõige viimase kolme lõpetatud majandusaasta kasumiaruannet ja bilanssi, ei saa tõlgendada selliselt, et finantssuutlikkuse olemasolu saavad tõendada üksnes see teave ja need dokumendid. Finantsmääruse artikli 197 lõike 2 punkti c selline tõlgendus, mille tagajärjel nõutakse juriidilise isiku staatuseta üksustelt tõendeid, mida seostatakse tavaliselt sellise staatuse omamisega, seaks nimelt kahtluse alla selle sätte soovitava toime, luues takistusi nende üksuste osalemisel toetuste taotlemises.
Kuigi esitatud tõendid peavad võimaldama kontrollida, et juriidilise isiku staatuseta üksus on suuteline pakkuma samaväärseid tagatisi liidu finantshuvide kaitsmiseks kui juriidiline isik, on Üldkohtu seisukoht, et finantsmääruses ei ole ette nähtud, et need asjaolud piirduvad tõenditega selle kohta, et neil on raamatupidamise aastaaruanded (bilanss ja/või kasumi aruanded) või oma pangakontod.
(
1
)	Konkursikutse VP/2020/008 (information, consultation and participation of representatives of undertakings) (edaspidi „konkursikutse“).
(
2
)	Komisjoni 16. septembri 2019. aasta otsus C(2019) 6522 (final), millega võetakse vastu 2020. aasta tööprogramm toetuste ja lepingute jaoks, mis on seotud tööhõive, sotsiaalküsimuste ja sotsiaalse kaasatuse peadirektoraadi õiguste ja pädevusega ning mis kehtib rahastamisotsusena.
(
3
)	Vastavalt Euroopa Parlamendi ja nõukogu 18. juuli 2018. aasta määruse (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT 2018, L 193, lk 1; edaspidi „finantsmäärus“), artikli 197 lõike 2 punktile c.
(
4
)	Finantsmääruse artikli 197 lõike 2 punktis c on sätestatud, et üksused, kellel puudub juriidilise isiku staatus, võivad avalduse esitajana osaleda toetuste andmise menetluses, tingimusel et nad pakuvad liidu finantshuvide kaitsmiseks samaväärseid tagatisi kui juriidilised isikud.